Inger Støjberg bevæger sig tæt på en både nazistisk og populistisk retorik, når hun foreslår at gøre det lovpligtigt, at udlændinge fremover skal give hånd under en særlig ceremoni, før de kan få dansk statsborgerskab.

Sådan lyder den hårde kritik, som kommer fra en af Inger Støjbergs partifæller, Merete Due Paarup, der er medlem af byrådet i Kolding for Venstre.

- Vi er ude på en glidebane. Det er bekymrende med den overbudspolitik, der er omkring stramninger og symbolpolitik. Vi er ved at splitte Danmark og fodre modpolerne, og det er simpelthen så bekymrende, siger Merete Due Paarup.

I en Facebook-opdatering har Merete Due Paarup ligeledes ytret sin utilfredshed med forslaget, som hun i en slet skjult reference sammenligner med nazisme.

Lovforslaget Følgende kommer til at fremgå af regeringens lovforslag om statsborgerskabsceremonier: ”Ministeren har i den forbindelse til hensigt at fastsætte krav om, at en eller flere repræsentanter fra kommunen i forbindelse med ceremonien mødes ansigt til ansigt med deltagerne og trykker dem i hånden (udveksler et håndtryk) for at højtideligholde og helt konkret markere det øjeblik i deltagernes liv, hvor de bliver danske statsborgere. Med afsæt i en grundlæggende dansk kulturnorm, som håndtrykket efter regeringens opfattelse er udtryk for, vil ansøgeren samtidig ved denne symbolske handling udtrykke den særlige respekt for det danske samfund, som efter regeringens opfattelse bør være forbundet med det at blive tildelt dansk statsborgerskab. Samtidig vil vedkommende symbolsk signalere, at vedkommende har taget det danske samfund og danske værdier til sig.” Kilde: Udlændinge- og Integrationsministeriet.

Hun skriver på Facebook: 'En positiv bivirkning ved, at du tager et meget langt og fast håndtryk i dem, der vil tvangshåndtrykke, er, at så kan de i det mindste ikke løfte hånden til en hilsen, der er værre’.

Sidestiller du det her håndtryksforslag med nazisme?

- Jeg tror, at det er et skridt på vejen hen mod nazismen. Ganske enkelt ser jeg en kraftig højredrejning og mere ekstremisme, end der tidligere har været. Når man siger ja til det her, så tænker jeg ’hvad bliver det næste’?

I det hele taget er Merete Due Paarup ikke voldsomt imponeret over flere dele af partifællen Inger Støjbergs arbejde.

Læs også : Regeringen: Dansk statsborgerskab kræver håndtryk under ceremonien

Ifølge lokalpolitikeren er hun ikke alene med den holdning – heller ikke internt i Venstre.

- Hun er for pokker integrationsminister, og integration handler om at få ting til at mødes og skabe løsninger. Det mener jeg ikke, hun gør. Hun opildner til nogle helt forkerte ting med det, hun har gang i. Det ved jeg, at der er rigtig mange i baglandet, der mener, men det er bare ikke alle, der tør sige det.

Merete Due Paarup har ikke overvejet at melde sig ud af Venstre, hvis politik hun erklærer sig overvejende enig i.

Personligt går hun også ind for en stram udlændingepolitik, men bryder sig ikke om den populistiske drejning, som hun mener, at udlændingedebatten har taget.